text: «Дажынкі»: колькі людзей, столькі і меркаваньняў
  5 чэрвеня — Усясьветны дзень аховы навакольнага асяродзьдзя. З гэтай нагоды карэспандэнт Радыё «Свабода» пагутарыў з жыхарамі Горак, дзе сёлета да «Дажынак» сьпілавалі шмат дрэваў, а на возеры на тэрыторыі Акадэмгарадка будуюць вялізны забаўляльны цэнтар.
  У райцэнтры Горкі ў разгары падрыхтоўка да прэзыдэнцкага фэсту «Дажынкі-2012». Тутэйшых жыхароў абурае, што працы ідуць без папярэдняга абмеркаваньня. Людзі заяўляюць, што на іхнія нараканьні чыноўнікі не зьвяртаюць увагі.
  Спадарыня: «Сэрца крывёй абліваецца, калі бачыш, як ляжаць маладзенькія бярозкі. Плакаць хочацца. Такі зялёны, такі прыгожы горад быў. Цяпер глядзіш — адны каробкі тырчаць. Гэтага ня трэба было рабіць. Так усе людзі гавораць.
  І потым, той амфітэатар... Там падкопы пад дамы робяцца. Там дом вісіць над амфітэатрам. Канкрэтна ў нас ваеннае становішча».
  Другая спадарыня: «Так будуюць лядовы палац.
  Але колькі там ліп загубілі. Там была акурат зялёная зона. Высеклі ўсе лесапасадкі. Каму яны заміналі?
  Я сама была на будаўніцтве амфітэатру. Там руіны, катлаваны. Слупы там панаўбівалі, ды няўдала. Цяпер усё па новай».
  Інжынэр Вольга Савельева, якая цяпер жыве ў Менску, але нарадзілася ў Горках, пісала ў адміністрацыю прэзыдэнта, каб зьвярнуць увагу на нядбайнае стаўленьне горацкіх уладаў да навакольнага асяродзьдзя. Адказам засталася незадаволеная. Называе яго адпіскай. Спадарыня Савельева занепакоеная тым, як вядуцца працы на дажынкаўскіх аб'ектах. Усё там адбываецца ў аўральным рэжыме, заяўляе яна.
  «Яны па-іншаму ня могуць. Часу ім не хапае. Калі яны ўбівалі палі, то яны іх убівалі абы-дзе. Адсыпалі насып мерзлага грунту і мерзлага карэньня дрэў. Я паўсюль усім кажу:
  "Добра, каб гэта ўсё абвалілася, ды на таго, хто праектаваў". Пры нашых грунтах гэта ўсё можа паехаць.
  У гэтае лета мы застаёмся бяз зоны адпачынку. І так будзе далей».
  У раённай інспэкцыі аховы навакольнага асяродзьдзя на аповед пра людзкую незадаволенасьць тым, як рыхтуюцца Горкі да «Дажынак», адрэагавалі наступным чынам:
  «І што тут у нас парушаецца? Я ня бачу.
  Усё адбываецца згодна з праектна-каштарыснай дакумэнтацыяй.
  Ёсьць пастанова Савету міністраў. Ва ўстаноўленым парадку зацьверджаная. Яна прайшла экспэртызу. Там прапісана ўсё. Тут ніякіх не павінна быць пытаньняў. Наогул — колькі людзей, столькі й меркаваньняў».